L' Ajuntament d'Algemesí impulsa tallers de ioga per a la gestió emocional després de la DANA
04 de Febrero de 2025

L'Ajuntament d'Algemesí, a través de la Regidoria de Salut, ha posat en marxa un cicle de tallers de ioga per a ajudar la ciutadania en la gestió emocional després de la DANA. Es tracta d’una iniciativa inèdita al municipi, creada específicament per a oferir eines que permeten afrontar els efectes psicològics i emocionals derivats de la catàstrofe.

Els tallers seran impartits pel professor Vicent Borràs i tindran lloc a la Casa de l’Esport (c/ Nou del Convent, 70), des del 7 de febrer fins al 14 de març, ambdós dies inclosos. Les onze sessions previstes es desenvoluparan els dimarts de 15.30 a 16.30 h i els divendres de 9.00 a 10.00 h. L’activitat és completament gratuïta i no requerix cap inscripció prèvia. Les persones interessades només hauran d’acudir amb una manta i una estoreta pròpies.

Carmina Borràs, regidora de Salut, ha dit: "La DANA ha deixat una ferida profunda en la nostra ciutat, no sols en aspectes materials, sinó també en la salut emocional dels nostres veïns. Per això, des de la Regidoria de Salut hem volgut impulsar estos tallers, que oferixen una alternativa accessible per a treballar la calma, la gestió de l’estrés i el benestar emocional. Volem que Algemesí dispose de totes les ferramentes per a recuperar-se en qualsevol àmbit".

Així mateix, José Javier Sanchis, alcalde d’Algemesí, afirma que "la reconstrucció de la nostra ciutat no passa només per reparar carrers i edificis, sinó també per acompanyar les persones en la seua recuperació emocional. Estos tallers de ioga són una mostra del nostre compromís amb la ciutadania a través d’activitats que ajuden a enfortir el benestar individual i col·lectiu".

La salut mental és un pilar fonamental en la recuperació de qualsevol comunitat, i més encara després d’una tragèdia com la que s’ha viscut a la província. Per tant, iniciatives com estos tallers són essencials per a cuidar el benestar de les persones, oferint-los recursos que els ajuden a recuperar la serenitat i a afrontar esta etapa de reconstrucció amb més força i equilibri.